Diari Oficial de la Generalitat Valenciana


Sumari del DOGV 9692, del 27-09-2023 (2023/9763)

RESOLUCIÓ de 22 de setembre de 2023, del director general de l'Institut Valencià de la Joventut, per la qual es convoquen beques a joves residents en residències juvenils de l'Institut Valencià de la Joventut per al curs 2023-2024.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9692

Data del DOGV
:   27-09-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/9763


Data del document
:   22-09-2023

Organisme emissor
:   Institut Valencià de la Joventut

Tipus de document
:   Resolució

Anàlisi jurídica

 Descriptors 

:   * Institut Valencià de la Joventut
    * ajuda pública

RESOLUCIÓ de 22 de setembre de 2023, del director general de l'Institut Valencià de la Joventut, per la qual es convoquen beques a joves residents en residències juvenils de l'Institut Valencià de la Joventut per al curs 2023-2024. [2023/9763]  
  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, atribueix a la Generalitat competència exclusiva en matèria de joventut (art. 49.1.25). En aquest marc, la Llei 15/2017, de 10 de novembre, de la Generalitat, de polítiques integrals de joventut, té com a finalitat garantir que els i les joves puguen definir i construir el seu projecte vital, individual i col·lectiu, en igualtat d'oportunitats, i regula l'Institut Valencià de la Joventut (a partir d'ara, IVAJ), com l'organisme encarregat de coordinar la política de joventut en l'àmbit territorial de la Comunitat Valenciana.  
Entre els serveis a la joventut que ofereix l'IVAJ es troben les residències juvenils. En concret, en l'article 54 del Decret 86/2015, de 5 de juny, del Consell, pel qual es desplega reglamentàriament la Llei 18/2010, de 30 de desembre, de la Generalitat, de joventut de la Comunitat Valenciana, les residències juvenils es defineixen com a establiments de caràcter cultural i formatiu mitjançant les quals es facilitarà a les persones usuàries allotjament, manutenció, formació i participació en activitats socials i culturals, fomentant una adequada convivència i utilització del temps lliure.  
Amb la finalitat d'afavorir les possibilitats d'allotjament i manutenció de les persones joves que, per raó d'estudis o per al desenvolupament d'activitats esportives, culturals o altres d'índole similar, han de desplaçar-se fora del seu domicili particular, l'IVAJ convoca anualment places per a l'estada de joves en les seues residències juvenils, d'acord amb el que es preveu en l'article 69.2 del Decret 86/2015, de 5 de juny, del Consell.  
L'article 3 de la Llei 15/2017, de 10 de novembre, de la Generalitat, estableix que les polítiques de joventut tindran caràcter universal, des d'una perspectiva d'equitat, per a garantir la igualtat d'oportunitats i combatre les desigualtats socials, estructurals i conjunturals, mitjançant la promoció de les habilitats per a la vida, l'aposta per l'oci educatiu i l'educació no formal, com a instrument fonamental per a la inclusió social.  
Per això, d'acord amb el que es preveu en l'Ordre 4/2018, de 7 de maig, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió de beques a joves residents en residències juvenils de l'Institut Valencià de la Joventut, l'IVAJ convoca beques destinades a joves que tenen la condició de residents en qualsevol de les residències juvenils de l'IVAJ, amb la finalitat de sufragar part de les despeses ocasionades per la seua estada en aquestes.  
Les beques es concedeixen en atenció a criteris socioeconòmics, especialment a les persones joves pertanyents a famílies amb rendes més baixes i que, al mateix temps, destaquen en el seu rendiment acadèmic, sent incompatibles amb unes altres que, per a la mateixa finalitat, siguen convocades per qualsevol administració o entitat pública o privada.  
Per tot això, en virtut de la competència atribuïda per l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb els articles 6 i 11 de la Llei 15/2017, de 10 de novembre, de la Generalitat, de polítiques integrals de joventut, resolc:  
  
Primer. Objecte de la convocatòria  
Es convoquen 11 beques per a joves que tinguen la condició de residents en qualsevol de les residències juvenils de l'IVAJ, de conformitat amb el que es disposa en l'Ordre 4/2018, de 7 de maig, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió de beques a joves residents en les residències juvenils de l'Institut Valencià de la Joventut.  
  
Segon. Persones beneficiàries  
Podran ser beneficiàries d'aquestes beques les persones físiques que tinguen la condició de residents en residències juvenils de l'IVAJ i que no estiguen incurses en alguna de les prohibicions regulades en l'article 13 de la Llei 38/2003, de 17 de novembre, general de subvencions.  
  
  
Tercer. Obligacions de les persones beneficiàries  
A més de les obligacions que, amb caràcter general, s'estableixen en l'article 14 de la Llei 38/2003, de 23 de novembre, general de subvencions, les persones beneficiàries tindran l'obligació de:  
1. Mantindre's en la situació que legitima la seua concessió durant el curs acadèmic o període per al qual es concedeix la beca i complir la seua finalitat.  
2. Acreditar el compliment dels requisits i les condicions que determinen la concessió o el gaudi de la beca.  
3. Comunicar a l'IVAJ l'obtenció de subvencions o ajudes per a la mateixa finalitat, procedent de qualsevol administració o ens, públic o privat, tant nacional com internacional.  
4. Col·laborar amb la direcció dels centres i el personal de l'IVAJ en la dinamització i programació d'activitats dirigides a la joventut, i, concretament, hauran de dedicar una hora a la setmana a aquestes tasques:  
• Recopilar la informació dels diferents programes de l'IVAJ que estiguen dirigits als i les joves que resideixen a la instal·lació.  
• Reelaborar la informació recopilada i facilitar-la als i les joves residents.  
• Mantindre contacte amb el departament de comunicació per a recaptar informació i resoldre dubtes, o gestionar inscripcions en programes de l'interés dels i les residents.  
• Col·laborar amb la direcció de la residència i amb els i les residents per a programar activitats com el final de curs.  
• Qualsevol activitat relacionada amb les anteriors tasques.  
  
Quart. Finançament  
Les beques que es convoquen es finançaran a càrrec de la línia de subvenció S6031000 del pressupost de l'IVAJ amb un import global màxim de 12.000,00 euros, per a 2023, i de 18.000,00 € per a 2024. L'import corresponent a l'exercici 2024 quedarà condicionat a la disponibilitat de crèdit en els pressupostos.  
  
Cinqué. Nombre d'ajudes i règim de concessió  
1. El nombre de beques oferides és el següent:  
A la Residència Juvenil La Florida d'Alacant, 5 beques; a la Residència Juvenil Mare de Déu del Lledó de Castelló, 4 beques; a la Residència Juvenil Sant Crist del Mar de Benicarló, 2 beques.  
3. La concessió de les ajudes es farà en règim de concurrència competitiva.  
  
Sisé. Quantia individualitzada de la beca  
1. L'import de cada beca consistirà en l'exempció del pagament del 60 % de les quotes mensuals que els correspondria abonar, durant els mesos de setembre a desembre de 2023, i dels mesos de gener a juny de 2024, a les residències juvenils de La Florida d'Alacant, Mare de Déu del Lledó de Castelló i Sant Crist del Mar de Benicarló.  
2. Quant a les quotes mensuals que puguen haver satisfet ja els beneficiaris, es procedirà a la devolució del percentatge corresponent del preu de cada quota mensual.  
  
Seté. Sol·licituds i termini de presentació  
7.1. La sol·licitud haurà d'omplir-se en el model d'instància que figura en el procediment telemàtic i es presentarà preferentment de manera telemàtica en la seu electrònica de la Generalitat, en l'URL   
https://www.gva.es/va/inicio/procedimientos'id\_proc=22491&version=amp.  
7.2. En el cas d'optar per presentar les sol·licituds de manera presencial, s'haurà de fer preferentment, i amb cita prèvia, als registres de l'IVAJ, al carrer Hospital, 11, 46722 València; els de les unitats territorials de l'IVAJ d'Alacant, avinguda d'Orihuela, 59, 03567 Alacant, o de Castelló, carrer Orfebres Santalínea, 2, 12542, Castelló de la Plana, a les residències juvenils o en qualsevol dels llocs i mitjans que preveu l'article 16 de la Llei 39/2015, d'1 d'octubre, del procediment administratiu comú de les administracions públiques.  
  
7.3. El model de sol·licitud previst en l'annex II es podrà descarregar des del portal de l'IVAJ següent: http://www.ivaj.es/residencies.  
7.4. L'imprés haurà d'omplir-lo i signar-lo la persona interessada, i, en el cas de menors d'edat, el pare, la mare o el/la tutor/a.  
7.5. En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que es disposa en l'article 31 del Reial decret 1829/1999, de 3 de desembre, en sobre obert, a fi que l'exemplar destinat a l'IVAJ siga datat i segellat abans de ser certificat. En cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en la qual tinga entrada en el registre de l'IVAJ.  
7.6. El termini de presentació de sol·licituds serà de 20 dies naturals, a comptar des de l'endemà de la publicació d'aquesta resolució en el Diari Oficial de la Generalitat Valenciana. L'incompliment d'aquest termini determinarà la inadmissió de la sol·licitud per extemporaneïtat.  
  
  
Huité. Documentació  
1. Juntament amb la sol·licitud, s'haurà de presentar la següent documentació específica:  
a) Declaració responsable de no ser beneficiari d'una altra beca o ajuda de característiques similars concedida per altres administracions o ens públics o privats, que s'inclou en el model de sol·licitud.  
b) Declaració responsable de no concórrer en la persona sol·licitant les circumstàncies assenyalades en l'article 13 i 34.5 de la Llei 38/2003, de 17 de novembre, que s'inclou en el model de sol·licitud.  
c) Acreditació d'estar al corrent en les obligacions tributàries i amb la Seguretat Social. Per a això, les persones sol·licitants podran autoritzar l'òrgan instructor perquè obtinga directament l'acreditació del compliment de les seues obligacions tributàries i davant la Seguretat Social mitjançant certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. Les persones que no atorguen aquesta autorització han d'aportar la documentació acreditativa que es troben al corrent en les obligacions esmentades.  
d) Així mateix, les persones sol·licitants podran autoritzar la consulta de les seues dades d'identitat mitjançant el sistema de verificació i consulta de dades d'identitat, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. Aquells que no atorguen aquesta autorització hauran d'aportar còpia compulsada del DNI.  
2. A l'efecte de baremació, haurà d'acompanyar-se la següent documentació complementària:  
a) Original o fotocòpia compulsada del certificat de la Renda de 2022 de la persona sol·licitant, emés per l'Agència Estatal de l'Administració Tributària o, si és el cas, certificat tributari de la Renda de 2022, en cas de no estar obligat a presentar la declaració de l'IRPF d'aquest exercici, únicament quan no s'haja autoritzat la consulta de les dades.  
b) Original o fotocòpia compulsada del certificat de la Renda de 2022 de tots els membres de la unitat familiar, majors de 16 anys, emés per l'Agència Estatal de l'Administració Tributària o, si és el cas, certificat tributari de la Renda de 2022 dels membres que no van estar obligats a presentar la declaració de l'IRPF d'aquest exercici.  
  
c) Document acreditatiu de les notes obtingudes en el curs acadèmic 2022/2023, expedit per la secretaria del centre docent en què s'haja cursat aquests estudis i, només en el cas de no haver cursat estudis durant l'any acadèmic esmentat, declaració responsable de no haver cursat estudis durant aquest curs, així com document acreditatiu de les notes obtingudes en l'últim any en què va fer estudis, expedit per la secretaria del centre docent en què s'haja cursat aquests estudis.  
  
d) A l'efecte dels càlculs previstos en l'article 6 de l'ordre de bases esmentada, haurà d'aportar-se la documentació acreditativa de les situacions esmentades en aquests apartats, si és el cas:  
• Títol de família nombrosa, si és el cas, o autorització per a fer la consulta telemàtica.  
• Certificat de discapacitat, si és el cas, o autorització per a fer la consulta telemàtica.  
• Document acreditatiu de situació d'orfandat absoluta del sol·licitant, si és el cas.  
• Certificat municipal corresponent sobre els membres de la unitat familiar. De conformitat amb el que es disposa en l'article 6.3.a de l'Ordre 4/2018, de 7 de maig, de la Vicepresidència i Conselleria d'Igualtat i Polítiques Inclusives, es consideren membres de la unitat familiar, juntament amb la persona sol·licitant, el pare i la mare; el tutor o la tutora o persona encarregada de la guarda i protecció del menor; els germans solters menors de 25 anys i que convisquen al domicili familiar a 31 de desembre de 2022; els de més edat, quan es tracte de persones amb discapacitat, així com els ascendents dels pares que justifiquen la seua residència al mateix domicili que els anteriors.  
3. Si de la comprovació efectuada resultara alguna discordança amb les dades facilitades per la mateixa persona interessada, l'òrgan instructor estarà facultat per a efectuar les actuacions procedents per a aclarir-la.  
4. Les dades que no queden acreditades mitjançant l'aportació de la documentació a l'efecte de baremació no podran ser tingudes en compte a l'efecte de la valoració de la sol·licitud presentada.  
5. La comprovació de l'existència de dades no ajustades a la realitat, tant en la sol·licitud com en la restant documentació aportada, podrà comportar, en funció de la seua importància, la denegació de la beca sol·licitada, sense perjudici de les restants responsabilitats que se'n pogueren derivar.  
6. Si els documents exigits ja estan en poder de l'IVAJ, el sol·licitant podrà acollir-se al dret establit en l'article 53.1.d de la Llei 39/2015, d'1 d'octubre, del procediment administratiu comú de les administracions públiques, sempre que es faça constar, per escrit, la data i l'òrgan o dependència en què van ser presentats o, si és el cas, emesos. En els supòsits d'impossibilitat material d'obtindre tal documentació i amb anterioritat a la formulació de la proposta de resolució, l'òrgan competent podrà requerir a la persona sol·licitant que la presente o, si no n'hi ha, que acredite per altres mitjans els requisits a què es refereix aquesta documentació.  
  
Nové. Esmena de sol·licituds  
1. Una vegada rebudes les sol·licituds i incoat l'expedient, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
2. Quan la sol·licitud no reunisca els requisits exigits, o no s'acompanye de la documentació de l'apartat 8.1 que, d'acord amb aquesta convocatòria, resulte exigible, es notificarà a la persona sol·licitant la causa que impedeix la continuació del procediment, i se li requerirà que, de conformitat amb l'article 68.1 de la Llei 39/2015, d'1 d'octubre, del procediment administratiu comú de les administracions públiques, en el termini de 10 dies esmene la falta o acompanye els documents preceptius, a través de l'URL https://www.gva.es/va/inicio/procedimientos'id\_proc=22685&version=amp, amb indicació que, si no ho fa així, es considerarà que desisteix de la petició, amb una resolució prèvia que haurà de ser dictada en els termes previstos en l'article 21 de la llei esmentada abans.  
Quan de la sol·licitud es desprenga que la documentació exigida en l'apartat 8.2, a l'efecte de baremació, no s'ha presentat, és errònia o s'ha presentat de manera incompleta, l'IVAJ requerirà a la persona sol·licitant que aporte o corregisca la documentació en el termini de 10 dies. Si la persona sol·licitant no aporta la documentació sol·licitada en aquest termini, el criteri de valoració corresponent es baremarà amb la puntuació mínima.  
  
Desé. Criteris de valoració i puntuació de les sol·licituds  
1. Els criteris objectius per a l'atorgament de les beques es determinen en l'article 5 de l'Ordre 4/2018, de 7 de maig, de la Vicepresidència i Conselleria d'Igualtat i Polítiques Inclusives.  
Per a l'obtenció de la beca, el sol·licitant haurà d'aconseguir, almenys, una puntuació igual o superior a 10 punts sobre el total de 20 punts possibles. Serà motiu de denegació que un sol·licitant obtinga la puntuació mínima en algun dels criteris de baremació.  
2. La valoració de la situació socioeconòmica es farà d'acord amb el que es disposa en l'article 6 de l'Ordre 4/2018, de 7 de maig, de la Vicepresidència i Conselleria d'Igualtat i Polítiques Inclusives, tot això referit a l'exercici econòmic 2022.  
Per al càlcul de la puntuació de la valoració socioeconòmica, s'obtindrà la renda de la unitat familiar mitjançant l'agregació de les rendes de cadascun dels membres computables de la unitat familiar. Una vegada obtinguda la renda de la unitat familiar a l'efecte de beca, se li aplicaran les següents deduccions:  
a) Per aportació d'ingressos per membres computables diferents dels sustentadors familiars: el 15 % dels ingressos aportats per qualsevol membre computable de la família diferent dels sustentadors principals.  
  
b) Per pertinença del sol·licitant a família nombrosa de categoria general o especial: 525 euros per cadascuna de les germanes i els germans que siguen membres computables i convisquen al domicili familiar, incloent-hi la persona sol·licitant, quan es tracte de famílies nombroses de categoria general, i 800 euros si es tracta de famílies nombroses de categoria especial, sempre que es tinga dret a aquest benefici.  
c) Existència d'algun membre computable de la família, incloent-hi el mateix sol·licitant, afectat per una discapacitat legalment qualificada: 1.811 euros per cada germana o germà, o per la mateixa persona sol·licitant que tinga una discapacitat, legalment reconeguda, de grau igual o superior al 33 %, o 2.881 euros quan la discapacitat siga de grau igual o superior al 65 %.  
d) Per residència de dos o més germans fora del domicili familiar per raó d'estudis: 1.176 euros per cada germana o germà de la persona sol·licitant menor de vint-i-cinc anys o pel mateix sol·licitant que curse estudis universitaris i residisca fora del domicili familiar, amb residència fora del domicili familiar per raó d'estudis universitaris.  
  
e) Orfandat absoluta del sol·licitant: El 20 % de la renda de la unitat familiar en els supòsits d'orfandat absoluta de la persona sol·licitant sempre que siga menor de vint-i-cinc anys.  
Per al càlcul de la puntuació de la valoració socioeconòmica es dividirà la renda de la unitat familiar, una vegada aplicades les deduccions, entre tots els membres de la unitat familiar, i a l'import resultant se li atorgarà la següent puntuació, segons el tram en què es trobe:  
  
fins a 1.000 € 10 punts  
" 3.000 € 9 punts  
" 6.000 € 8 punts  
" 9.000 € 7 punts  
" 12.000 € 6 punts  
" 15.000 € 5 punts  
" 18.000 € 4 punts  
" 21.000 € 3 punts  
" 24.000 € 2 punts  
" 27.000 € 1 punt  
més de 30.000 € 0 punts  
3. La valoració de l'expedient acadèmic del curs acadèmic 2022/2023 o, si no n'hi ha, de l'últim any en què la persona interessada va fer estudis, es farà d'acord amb el que es preveu en l'article 7 de l'Ordre 4/2018, de 7 de maig, de la Vicepresidència i Conselleria d'Igualtat i Polítiques Inclusives.  
Al càlcul de la puntuació de la valoració acadèmica se li atorgarà una puntuació de 5 a 10 punts, en relació amb la nota mitjana final obtinguda i els següents trams:  
Nota mitjana final obtinguda de 0 a 4,99: 0 punts.  
Nota mitjana final obtinguda de 5 a 5,99: 5 punts  
Nota mitjana final obtinguda de 6 a 6,99: 6 punts  
Nota mitjana final obtinguda de 7 a 8,99: 8 punts.  
Nota mitjana final obtinguda de 9 a 9,99: 9 punts.  
Nota mitjana final obtinguda de 9,99 a 10: 10 punts  
  
Onzé. Ordenació i instrucció  
L'ordenació i instrucció del procediment de concessió correspondrà a la Direcció General de l'IVAJ, a través del Servei d'Instal·lacions i Activitats i les unitats territorials de Castelló i Alacant, que rebran les sol·licituds presentades, verificaran que aquestes reuneixen els requisits per a poder ser tramitades i efectuaran les comprovacions necessàries sobre la seua exactitud.  
Dotzé. Comissió d'avaluació  
1. Una vegada examinades les sol·licituds, i per a la valoració i proposta de concessió de les beques, es constituirà una comissió d'avaluació que estarà integrada pels següents membres: el titular de la Subdirecció de l'IVAJ o persona que el substituïsca, que la presidirà, i cinc persones funcionàries adscrites a l'IVAJ, quatre de les quals actuaran com a vocals i una com a secretària amb veu, però sense vot, designades per la persona titular de la Direcció General de l'IVAJ.  
2. Aquesta comissió elaborarà una relació ordenada de sol·licitants de les ajudes convocades d'acord amb els criteris establits en l'Ordre 4/2018, de 7 de maig, de la Vicepresidència i Conselleria d'Igualtat i Polítiques Inclusives i en aquesta convocatòria. Així mateix, elaborarà una relació de les sol·licituds que es propose desestimar per falta de crèdit, que conformaran una llista d'espera. Aquestes relacions es faran públiques a les seus de l'IVAJ de València, a les unitats territorials de l'IVAJ d'Alacant i de Castelló de la Plana i també en el web de l'IVAJ http://www.ivaj.es/residencies, amb un període de 10 dies hàbils per a presentar qualsevol al·legació. Transcorregut aquest termini, la comissió avaluadora elevarà a la persona titular de la Direcció General de l'IVAJ la relació prioritzada de beneficiaris, d'acord amb el límit del crèdit que hi haja per a aquesta convocatòria. Les al·legacions s'entendran resoltes amb la publicació de la resolució de concessió de beques.  
  
No obstant això, si es produïra un increment dels crèdits disponibles, per renúncia o per rescissió de l'ajuda, la comissió de valoració proposarà i l'òrgan concedent acordarà, sense necessitat d'una nova convocatòria, la concessió de la beca a la primera sol·licitud de la llista d'espera, i així successivament.  
3. En cas d'empat en la puntuació total, prevaldrà, per a desempatar i per aquest ordre, la puntuació dels factors següents: renda anual i valoració acadèmica. Quan l'empat persistisca, es resoldrà mitjançant l'ordre alfabètic dels cognoms; la lletra d'inici des de la qual es comptarà per al desempat serà la lletra Y, segons la Resolució de 8 de juny de 2023, de la Conselleria de Justícia, Interior i Administració Pública, per la qual es publica la lletra per a fixar l'ordre d'intervenció de les persones aspirants i, si és el cas, dirimir els empats en tots els processos selectius que es convoquen durant l'any 2023 en el conjunt de les administracions públiques valencianes.  
4. La comissió d'avaluació actuarà com a òrgan col·legiat, de conformitat amb el que es preveu en l'article 15 i següents de la Llei 40/2015, d'1 d'octubre, de règim jurídic del sector públic.  
  
Tretzé. Resolució de la convocatòria  
1. La resolució de la convocatòria correspondrà a la persona titular de la Direcció General de l'IVAJ.  
2. La resolució de la convocatòria es publicarà en el Diari Oficial de la Generalitat Valenciana, en els termes previstos en l'article 18.1 de la Llei 38/2003, de 17 de novembre.  
3. D'acord amb el que es preveu en l'article 15.3 de l'Ordre 4/2018, de 7 de maig, de la Vicepresidència i Conselleria d'Igualtat i Polítiques Inclusiva, les beques concedides es publicaran en la pàgina web de l'IVAJ, amb indicació de les persones beneficiàries.  
  
Catorzé. Criteris de modificació de la resolució  
Qualsevol alteració de les condicions tingudes en compte per a la concessió de la beca i, en tot cas, l'obtenció concurrent de subvencions o ajudes atorgades per altres administracions o ens públics o privats, per a la mateixa finalitat, podrà donar lloc la modificació de la resolució de concessió o a la rescissió de l'ajuda, amb el consegüent reintegrament de les quantitats que corresponguen.  
  
Quinzé. Reintegrament i minoració de les ajudes  
1. Serà procedent el reintegrament de les ajudes concedides o la minoració, amb reembossament de les quantitats percebudes i l'exigència dels interessos de demora des del moment del pagament de la beca, per incompliment de les obligacions i els requisits que s'estableixen en aquesta convocatòria, així com en els supòsits de causes de reintegrament que estableix l'article 37 de la Llei 38/2003, de 17 de novembre.  
2. La tramitació del procediment garantirà l'audiència de la persona interessada.  
  
Setzé. Comissió Europea  
De conformitat amb el que es disposa en l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les ajudes d'aquesta resolució de convocatòria no estan subjectes a la notificació prevista en l'article 108.3 del Tractat de funcionament de la Unió Europea, per no reunir tots els requisits de l'article 107.1 d'aquest tractat, ja que els beneficiaris finals de la subvenció són persones físiques.  
  
Desseté. Clàusula de protecció de dades  
De conformitat amb el Reglament (UE) 2016/679, del Parlament i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD); la Llei orgànica 3/2018, de 5 de desembre, de protecció de dades i garantia dels drets digitals (BOE 294, 06.12.2018), i altres disposicions aplicables, les dades de caràcter personal proporcionades seran tractades per la Generalitat per a procedir a la tramitació de la sol·licitud a l'empara de la Llei 38/2003, de 17 de novembre.  
  
Les persones interessades podran exercir els drets d'accés, rectificació, cancel·lació, oposició, supressió, portabilitat i limitació del tractament davant l'organisme que gestione la seua ajuda, així com reclamar, si és el cas, davant l'autoritat de control en matèria de protecció de dades, especialment quan no haja obtingut satisfacció en l'exercici dels seus drets.  
  
Dihuité. Acceptació de la normativa reguladora  
La participació en aquesta convocatòria implica l'acceptació de la normativa que la regula.  
  
Denové. Efectes  
La resolució tindrà efecte des de l'endemà de la publicació en el Diari Oficial de la Generalitat Valenciana.  
Contra aquesta resolució, que posa fi a la via administrativa, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa.  
Potestativament, podrà interposar-se recurs de reposició, davant de la Direcció General de l'IVAJ, en el termini d'un mes comptat a partir de l'endemà de la publicació d'aquesta resolució, segons el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 22 de setembre de 2023.- El director general de l'Institut Valencià de la Joventut: Jesús Martí Nadal.